**Skábma – Snowfall** on vuonna 2022 Windowsille julkaistu Red Stage Entertainmentin kehittämä seikkailupeli, joka pohjautuu saamelaiseen mytologiaan ja tarinaperinteeseen. Peli on ääninäytelty kokonaisuudessaan pohjoissaameksi, ja sitä on kutsuttu maailman ensimmäiseksi videopeliksi, joka julkaistaan saameksi. Pelin nimi *Skábma* on pohjoissaamea ja tarkoittaa suomeksi kaamosta.

Tarina
------

Pelin pääsankari, Áilu, löytää vanhan piilotetun noaidirummun ja tulee tahtomattaan vedettyä mukaan itseään isompien tapahtumien keskelle. Rumpu avaa kadotetun yhteyden luontoon ja henkieläimiin. Samaan aikaan alueella alkaa levitä mystinen sairaus, joka tartuttaa niin kasvit kuin ihmiset ja eläimetkin. Rummun ansiosta Áilu on nyt ainoa, jolla on keinot pelastaa kaikki ja pysäyttää taudin leviäminen.

Pelissä Áilu käyttää rumpua paljastaakseen muille ihmisille näkymättömän henkimaailman. Rummun avulla hän voi kommunikoida luonnon henkien sekä ihmisten ruumissielujen kanssa. Áilun matkan edetessä, hän saa avukseen eri henkieläimiä. Henkieläinten voimien avulla hän pystyy etenemään uusille alueille, selvittämään arvoituksia, vaikuttamaan ympäristössä leviävään sairauteen ja muokkaamaan sitä sekä taistelee sairauden korruptoimia vihollisia vastaan.

Kehitys
-------

Pelin tarinassa on hyödynnetty erilaisia kertomuksia eri puolilta Saamenmaata. Tarinoista kerättiin osia sieltä täältä ja muodostettiin niistä uusi kokonainen tarina peliä varten. Pelin käsikirjoittaja Marjaana Auranen sai innoitusta myös sukulaisiltaan kuulemistaan kokemuksista. Yhteistyötä tehtiin muun muassa saamelaisten taiteilijoiden kanssa. Pelin musiikeista vastasi saamelainen muusikko ja joikaaja Hildá Länsman.

Vastaanotto
-----------

*Skábma – Snowfall* keräsi paljon huomiota kansainvälisesti. Peliä on kutsuttu "tärkeäksi askeleeksi alkuperäiskansojen itse-edustuksessa videopelien maailmassa". Screen Rant kehui pelin tunnelmaa ja korosti, että saamelaiskulttuuri sopii pelin teemaan ja tarinaan niin hyvin, ettei kulttuuriin keskittyminen tunnu irralliselta tai selittelevältä.

### Palkinnot

Nordic Game Discovery Contest 2019 -tapahtumassa Skábman pilottiversio voitti People´s Choice Award -palkinnon. Skábma voitti vuoden 2023 Finnish Game Awardseissa The Best Creative Achievement -palkinnon sekä Nordic Game -gaalassa Best Art- ja Nordic Game of the Year -palkinnot.

Lähteet
-------

1. ↑  Virtanen, Jori: Peliarviossa suomalainen Skábma - Snowfall – saamelaistarinoita saameksi on ensimmäinen lajiaan *Mikrobitti*.  15.6.2022. Viitattu 22.6.2022.
2. 1 2 3 4 5  Jussila, Janne: Saamelaisten tarinoista ammentava suomalaispeli on saanut runsaasti huomiota maailmalla – oli vaikea valinta tehdä peli oman kulttuurin traumoista, sanoo käsikirjoittaja (Maksullinen artikkeli) *Helsingin Sanomat*.  20.6.2022. Viitattu 22.6.2022.
3. ↑  Tammela, Linda: Konsolipelissä tullaan pian kuulemaan pohjoissaamen kieltä ensimmäistä kertaa koskaan – tekijä: "Saamelaiskulttuuri taipuu videopeleihinkin" *Yle*.  6.6.2020. Viitattu 31.7.2023.
4. ↑  Last, John: Skábma: Snowfall Is a Huge Win for Indigenous Game Makers *Wired*.  11.1.2022. Viitattu 31.7.2023.
5. ↑  Leskinen, Petri: Kotimainen Skábma Snowfall kietoo saamelaistarustoa PC-pelin ympärille *Konsolifin*.  7.9.2021. Viitattu 31.7.2023.
6. ↑  Gordon, Rob: Skabma - Snowfall Review: A Unique Piece Of Representation In Gaming *Screen Rant*.  20.4.2022. Viitattu 31.7.2023.
7. ↑  The Finnish Game Awards 2023 – the nominees have been announced *neogames.fi*. Viitattu 31.7.2023.
8. ↑  Nordic Game Awards 2023 winners *nordicgame.com*.  25.5.2023. Viitattu 31.7.2023.
9. ↑  Nordic Game Awards 2023: A celebration of amazing Nordic games *gamespress.com*.  26.5.2023. Viitattu 31.7.2023.

Aiheesta muualla
----------------

* Pelin virallinen sivu